Page:Ludus Coventriae (1841).djvu/312

 Of that man I desyre to han a sythte, ffor with many gret wondrys oure lawe he fellyth.

The son of God hymself he callyth, And kyng of Jewys he seyth is he, And many woundrys of hym he fallyth— My hert desyryth hym for to se. Seres, yf that he come in this cowntré, With oure jurresdyccion loke ȝe aspye, And anon that he be brouth onto me, And the trewth myself than xal trye.

Primus miles. Tomorwe my jorné I xal begynne, To seke Jhesus with my dew dilygens; ȝyf he come ȝour provynce withinne, He xal not askape ȝour hey presens. Secundus miles. Myn sovereyn, this is my cowncel that ȝe xal take, A man that is bothe wyse and stronge, Thurwe alle Galylé a serge to make, Yf Jhesu be enteryd ȝour pepyl among, Corrette hese dedys that be do wronge, ffor his body is undyr ȝour bayle, As men talkyn hem among, That he was born in Galylé. Rex. Thanne of these materys, serys, take hede; ffor a whyle I wele me rest, Appetyde requyryth me so indede, And ffesyk tellyth me it is the best.